Theresa Scavenius er oldebarn af Fergus Roger Scavenius, en lillebror til Erik Scavenius.  Uddannelse Theresa Scavenius er student fra Christianshavns Gymnasium, og har studeret tysk på Københavns Universitet med bachelor-projekt om Thomas Mann i 2007. Det er ikke oplyst om denne uddannelse er afsluttet. Hun blev cand.scient.pol. fra Københavns Universitet 2011. Hun forsvarede ph.d.-afhandlingen Moral Responsibility for Climate Change: A Fact-Sensitive Political Theory i 2014.  Karriere Scavenius blev ansat på Aalborg Universitet i 2017. Her underviser hun på uddannelsen i tekno-antropologi. Scavenius har siden 2017 været tilknyttet forskningsprojektet Institutional mediation, emergent technologies and green transition paths ved Aalborg Universitet. Hun er sammen med Steve Rayner medforfatter til bogen Institutional Capacity for Climate Response: A New Approach to Climate politics (2018) og sammen med Christian Rostbøll medforfatter til bogen Compromise and Disagreement in Contemporary Political Theory (2017). Scavenius har skrevet om klima i flere medier.  Politisk karriere Theresa Scavenius har været medlem af Det Radikale Venstre 2016-2017, hvor hun meldte sig ud efter at have tabt valget til næstformand i partiet.  I december 2017 meldte Theresa Scavenius sig ind Alternativet og blev valgt som folketingskandidat i Nordsjællands Storkreds den 14. april 2018.  Private donationer I marts 2019 blev det kendt, at Scavenius havde modtaget 300.000 kr. til sin valgkamp fra tre store enkeltdonorer, herunder 50.000 kr. fra en tidligere kapitalforvalter og 50.000 kr. fra en tidligere højtstående ansat i investeringsbanken Goldman Sachs. Partifæller i Alternativet kritiserede donationerne, da de frygtede, at pengene var tjent på en måde, som var uforenelig med partiets værdier og mente, at donationerne var i strid med partiets princip om at penge ikke skal indgå i politik. Scavenius svarede på kritikken, idet hun blandt andet udtalte: "Pointen er, at jeg står for noget særligt, som de her mennesker har givet 300.000 kroner til".